Situație șocantă în Bistrița-Năsăud. Un bărbat a încercat să treacă râul cu mașina și a fost nevoie de intervenția pompierilor pentru a-l salva din ape.
Un apel efectuat la numărul de urgență 112 a alertat autoritățile cu privire la o situație de urgență desfășurată miercuri, în apropierea localității Viișoara, unde o mașină a pătruns în râul Bistrița.
O persoană se afla în interiorul vehiculului și solicita asistență, conform informațiilor furnizate de Inspectoratul pentru Situații de Urgență Bistrița-Năsăud.
La fața locului, au fost trimiși pompierii militari cu mai multe echipaje de intervenție, iar după investigații, s-a constatat că mașina nu a fost implicată într-un accident rutier. Se pare că șoferul a încercat să traverseze râul Bistrița.
„Conducătorul auto, un bărbat în vârstă de aproximativ 46 de ani, a fost scos din albia râului de către pompieri și predat echipajului de prim ajutor. După evaluarea paramedicilor, bărbatul a refuzat transportul la spital”, a transmis ISU Bistrița-Năsăud.
La începutul lunii februarie un individ a fost descoperit de un trecător pe malul râului și autoritățile au fost alertate. La sosirea unui echipaj SMURD, s-a constatat că bărbatul era înecat de mai multe ore, iar medicii au confirmat decesul său.
Polițiștii din Secția 2 Poliție Rurală Prundu Bârgăului au fost notificați prin intermediul serviciului de urgență 112 că o persoană a fost găsită inconștientă în albia râului Bistrița, în zona localității Josenii Bârgăului.
„Polițiștii au identificat persoana ca fiind un bărbat de 57 de ani, din localitate. În urma intervenției echipajelor medicale s-a constat faptul că acesta nu prezenta semne vitale. În acest caz a fost dispusă necropsia. Vor fi stabilite în cadrul unui dosar penal, împrejurările în care a survenit decesul”, a transmis Inspectoratul de Poliție Județean Bistrița-Năsăud.
Autoritățile din cadrul Inspectoratului de Poliție Județean Bistrița-Năsăud au deschis un dosar penal în acest sens pentru a stabili cu exactitate cum s-a produs decesul bărbatului.